b'\n_START_ARTICLE_\nIron Sheik\n_START_SECTION_\nVarhainen el\xc3\xa4m\xc3\xa4 ja uran alku\n_START_PARAGRAPH_\nIron Sheik syntyi Iranin p\xc3\xa4\xc3\xa4kaupungissa Teheranissa. Jo nuorena h\xc3\xa4n hankki mainetta amat\xc3\xb6\xc3\xb6ripainijana ja toimi my\xc3\xb6s \xc5\xa0aahi Mohammad Reza Pahlavin ja t\xc3\xa4m\xc3\xa4n perheen henkivartijana._NEWLINE_H\xc3\xa4n yritti p\xc3\xa4\xc3\xa4st\xc3\xa4 Iranin kreikkalais-roomalaiseen painijoukkueeseen vuoden 1968 olympialaisiin mutta karsiutui. T\xc3\xa4st\xc3\xa4 huolimatta promoottorit v\xc3\xa4ittiv\xc3\xa4t h\xc3\xa4nen olevan oman sarjansa olympiamitalisti._NEWLINE_T\xc3\xa4m\xc3\xa4n j\xc3\xa4lkeen Iron Sheik muutti Yhdysvaltoihin, ja 1971 h\xc3\xa4nest\xc3\xa4 tuli Amateur Athletic Unionin kreikkalais-roomalaisen painin mestari 83-kiloisten sarjassa. H\xc3\xa4n oli USA:n painijoukkueen apulaisvalmentaja M\xc3\xbcnchenin olympialaisissa 1972.\n_START_SECTION_\nAlku (1972\xe2\x80\x931983)\n_START_PARAGRAPH_\nVuonna 1972 promoottori Verne Gagne esitti Iron Sheikille kutsun tulla ammattipainijaksi. H\xc3\xa4n kouluttautui Gagnen leirill\xc3\xa4 Billy Robinsonin toimiessa valmentajana. My\xc3\xb6hemmin Iron Sheik toimi my\xc3\xb6s itse kouluttajana ja valmensi Ricky Steamboatia, Greg Gagnea ja Jim Brunzellia._NEWLINE_Valmistuttuaan Iron Sheik otti k\xc3\xa4ytt\xc3\xb6\xc3\xb6ns\xc3\xa4 tavaramerkit, joista h\xc3\xa4net t\xc3\xa4n\xc3\xa4kin p\xc3\xa4iv\xc3\xa4n\xc3\xa4 tunnetaan: h\xc3\xa4n ajoi p\xc3\xa4\xc3\xa4ns\xc3\xa4 kaljuksi, kasvatti muhkeat viikset ja k\xc3\xa4ytti pystyk\xc3\xa4rkisi\xc3\xa4 painikenki\xc3\xa4. Aluksi h\xc3\xa4n paini nimell\xc3\xa4 Hossein Arab ja pian h\xc3\xa4n jo voitti ensimm\xc3\xa4isen mestaruutensa, Kanadan joukkuemestaruuden yhdess\xc3\xa4 Texas Outlaw\'n kanssa._NEWLINE_Kuusi vuotta my\xc3\xb6hemmin Iron Sheik l\xc3\xb6ysi World Wrestling Federationin ja debytoi vuonna 1979. Ura WWF:ss\xc3\xa4 l\xc3\xa4hti nopeasti k\xc3\xa4yntiin ja h\xc3\xa4n voitti kaikkien aikojen ensimm\xc3\xa4isen Battle Royal -ottelun, joka j\xc3\xa4rjestettiin Madison Square Gardenissa, New Yorkissa. T\xc3\xa4ll\xc3\xa4 voitolla h\xc3\xa4n ansaitsi mestaruusottelun silloista hallitsevaa maailmanmestaria Bob Backlundia vastaan, joka sel\xc3\xa4tti h\xc3\xa4net my\xc3\xb6hemmin samana iltana 30 minuuttia kest\xc3\xa4neess\xc3\xa4 ottelussa. T\xc3\xa4m\xc3\xa4n j\xc3\xa4lkeen h\xc3\xa4n otteli monet kerrat Chief Jay Strongbow\xe2\x80\x99n ja Bruno Sammartinon kanssa, kunnes j\xc3\xa4tti WWF:n vuonna 1980._NEWLINE_Iron Sheik palasi pian ottelemaan NWA:n riveiss\xc3\xa4 ja alkoi vasta t\xc3\xa4ll\xc3\xb6in esiinty\xc3\xa4 nimell\xc3\xa4 The Iron Sheik. H\xc3\xa4n toi esiintyess\xc3\xa4\xc3\xa4n esille lukuisia todellisia poliittisia tapahtumia, kuten Iranin panttivankikriisin, ja amerikkalaisten vihan Irania kohtaan. Sheik siirtyi painimaan Mid-Atlantic Championship Wrestling -organisaatioon, jossa voitti promootion mestaruuden Jim Brunzellilta. T\xc3\xa4m\xc3\xa4n j\xc3\xa4lkeen h\xc3\xa4n siirtyi Georgia Championship Wrestlingiin, jossa k\xc3\xa4vi merkitt\xc3\xa4vi\xc3\xa4 otteluita Dusty Rhodesin, Dick Murdochin ja Tommy Richin kanssa. H\xc3\xa4n my\xc3\xb6s voitti kansainv\xc3\xa4lisen TV-tittelin Ron Garvinilta.\n_START_SECTION_\nWorld Wrestling Federation (1983\xe2\x80\x931987, 1988)\n_START_PARAGRAPH_\nIron Sheik palasi WWF:\xc3\xa4\xc3\xa4n vuonna 1983 ja haastoi Backlundin uusintaotteluun, joka pidettiin joulukuun 26. p\xc3\xa4iv\xc3\xa4 1983 Madison Square Gardenissa. Sheik tuntui hallitsevan l\xc3\xa4hes koko pitk\xc3\xa4n ottelun ajan ja saikin lopulta Backlundin Camel Clutch -sidontaotteeseen, ja pian Backlundin manageri Arnold Skaaland heitti pyyhkeen keh\xc3\xa4\xc3\xa4n. Backlund olisi kuitenkin viel\xc3\xa4 halunnut jatkaa ottelua ja Skaalandin ratkaisu olikin kiistanalainen. Sheikist\xc3\xa4 tuli WWF:n maailmanmestari ja h\xc3\xa4n oli uransa huipulla._NEWLINE_Mestarina ollessaan Iron Sheik k\xc3\xa4vi muutamia ikimuistoisia otteluita ja puolusti titteli\xc3\xa4\xc3\xa4n onnistuneesti kolme kertaa voittaen Chief Jay Strongbow\'n, Pat Pattersonin ja Tito Santanan. Nelj\xc3\xa4s haastaja oli Hulk Hogan, joka voitti Iron Sheikilt\xc3\xa4 mestaruuden ottelussa, jota pidet\xc3\xa4\xc3\xa4n yhten\xc3\xa4 kaikkien aikojen parhaimmista. Ennen kyseist\xc3\xa4 ottelua Sheikin manageri yritti lahjoa t\xc3\xa4m\xc3\xa4n murtamaan Hoganin jalan 100\xc2\xa0000 dollarilla mutta Iron Sheik kielt\xc3\xa4ytyi, koska on muslimi. Sheik ehti olla mestarina vain 28 p\xc3\xa4iv\xc3\xa4\xc3\xa4._NEWLINE_T\xc3\xa4m\xc3\xa4n j\xc3\xa4lkeen h\xc3\xa4n aloitti katkeran riidan Sgt. Slaughterin kanssa, jolle h\xc3\xa4n lopulta h\xc3\xa4visi kuuluisassa "Boot Camp Rules" -ottelussa Madison Square Gardenissa. Sitten Iron Sheik liittoutui Nikolai Volkoffin kanssa, ja he painivat tiimin\xc3\xa4 nimelt\xc3\xa4 "Foreign Legion". Manageri "Classy" Freddie Blassien johdolla kaksikko voitti WWF:n joukkuemestaruuden U.S. Expressilta ensimm\xc3\xa4isess\xc3\xa4 WrestleManiassa vuonna 1985. Samana vuonna h\xc3\xa4n esiintyi yhdess\xc3\xa4 monien muiden WWF-t\xc3\xa4htien kanssa Cyndi Lauperin "The Goonies \'R\' Good Enough" -kappaleen musiikkivideolla. Kyseinen kappale tehtiin Steven Spielbergin elokuvaan Arkajalat, ja se oli my\xc3\xb6s osa Rock \'n\' Wrestling Connection -musiikkialbumia._NEWLINE_Vuonna 1987 "Hacksaw" Jim Duggan ja Iron Sheik olivat ajelemassa WWF-tapahtuman j\xc3\xa4lkeen New Jerseyss\xc3\xa4, kun poliisi pys\xc3\xa4ytti heid\xc3\xa4t. Duggania ep\xc3\xa4iltiin rattijuopumuksesta ja huumeiden k\xc3\xa4yt\xc3\xb6st\xc3\xa4 ja Sheiki\xc3\xa4 my\xc3\xb6s huumeiden k\xc3\xa4yt\xc3\xb6st\xc3\xa4. Kun ajoneuvo ja miehet tutkittiin, poliisi sai selville, ett\xc3\xa4 Duggan oli marihuanan vaikutuksen alaisena, kun taas Sheikin verest\xc3\xa4 l\xc3\xb6ytyi iso m\xc3\xa4\xc3\xa4r\xc3\xa4 kokaiinia. Pieni\xc3\xa4 m\xc3\xa4\xc3\xa4ri\xc3\xa4 kokaiinia l\xc3\xb6ydettiin my\xc3\xb6s autosta. Duggan sai ehdonalaista ja Iron Sheik laitettiin vuoden koeajalle. T\xc3\xa4st\xc3\xa4 syntyi pienimuotoinen skandaali, joka johti Dugganin v\xc3\xa4liaikaiseen hyllytt\xc3\xa4miseen ja Sheikin sopimuksen purkamiseen._NEWLINE_Vuonna 1988 Iron Sheik palasi WWF:\xc3\xa4\xc3\xa4n, mutta paluu j\xc3\xa4i lyhytaikaiseksi.\n_START_SECTION_\nMuut promootiot (1987\xe2\x80\x931990)\n_START_PARAGRAPH_\nIron Sheik sirtyi Dallasin World Class Championship Wrestling -organisaatioon vuonna 1987, jossa h\xc3\xa4n k\xc3\xa4vi useita otteluita Matt Bornea vastaan WCWA Texas Heavyweight -mestaruudesta. H\xc3\xa4n paini kyseisess\xc3\xa4 organisaatiossa vain muutaman kuukauden, jonka j\xc3\xa4lkeen h\xc3\xa4n siirtyi v\xc3\xa4h\xc3\xa4ksi aikaa AWA:aan, jossa h\xc3\xa4n hy\xc3\xb6kk\xc3\xa4si Sgt. Slaughterin kimppuun kesken t\xc3\xa4m\xc3\xa4n ottelun. T\xc3\xa4n\xc3\xa4 ajanjaksona h\xc3\xa4nen t\xc3\xa4rkein vastustajansa oli kuitenkin "Mr. USA" Tony Atlas, jonka kanssa h\xc3\xa4n oli riidoissa sek\xc3\xa4 WCCW:ss\xc3\xa4 ett\xc3\xa4 WWC:ss\xc3\xa4._NEWLINE_Vuonna 1989 h\xc3\xa4n ty\xc3\xb6skenteli lyhyen aikaa National Wrestling Alliancessa, jossa h\xc3\xa4n aloitti vihanpidon Stingin kanssa ja otteli t\xc3\xa4t\xc3\xa4 vastaan NWA World Television Championship -mestaruudesta mutta h\xc3\xa4visi. H\xc3\xa4n j\xc3\xa4tti promootion noin puolen vuoden p\xc3\xa4\xc3\xa4st\xc3\xa4.\n_START_SECTION_\nPaluu WWF:\xc3\xa4\xc3\xa4n (1991\xe2\x80\x931992)\n_START_PARAGRAPH_\nVuoden 1991 alussa Iron Sheik palasi WWF:\xc3\xa4\xc3\xa4n ja paini muutamassa house-show\xe2\x80\x99ssa (ottelutapahtuma jota ei televisioida) ennen kuin muutti keh\xc3\xa4nimens\xc3\xa4 Colonel Mustafaksi. Sitten h\xc3\xa4n esiintyi pitk\xc3\xa4st\xc3\xa4 aikaa televisiossa, WWF Wrestling Challenge -tapahtumassa, jossa kohtasi vanhan vihollisensa Sgt. Slaughterin. Yhdess\xc3\xa4 irakilaisen General Adnanin kanssa he julistautuivat molemmat Irakin kannattajiksi Persianlahden sodassa ja aloittivat riidan Hulk Hoganin kanssa. Yll\xc3\xa4tt\xc3\xa4en Sgt. Slaughter ly\xc3\xb6tt\xc3\xa4ytyi Iron Sheikin ja Adnanin kumppaniksi, ja n\xc3\xa4m\xc3\xa4 kolme kohtasivat Hoganin ja Ultimate Warriorin vuoden 1991 SummerSlam-tapahtuman p\xc3\xa4\xc3\xa4ottelussa. Hogan ja Warrior voittivat, ja noin vuoden p\xc3\xa4\xc3\xa4st\xc3\xa4 Iron Sheik j\xc3\xa4tti j\xc3\xa4lleen WWF:n taakseen.\n_START_SECTION_\nJ\xc3\xa4lleen itsen\xc3\xa4iseksi painijaksi (1993\xe2\x80\x931994)\n_START_PARAGRAPH_\nMy\xc3\xb6hemmin Iron Sheik alkoi j\xc3\xa4lleen painia itsen\xc3\xa4isesti ja l\xc3\xa4hti painikiertueelle Nigeriaan vuonna 1994. Kyseinen kiertue oli entisen painijan ja nykyisen promoottorin Chris Adamsin j\xc3\xa4rjest\xc3\xa4m\xc3\xa4 ja Pepsin sponsoroima, ja siin\xc3\xa4 oli mukana entiset, nimekk\xc3\xa4\xc3\xa4t WWF-t\xc3\xa4hdet Jimmy "Superfly" Snuka, Greg Valentine, Demolition X sek\xc3\xa4 Kevin Von Erich._NEWLINE_Sheikist\xc3\xa4 tuli toinen mestari "Boston Bad Boy" Tony Rumblen omistamassa Century Wrestling Alliancessa. H\xc3\xa4n voitti tittelin Tommy Dreamerilta 21. maaliskuuta ja h\xc3\xa4visi sen Vic Steamboatille 23. lokakuuta 1993 Wakefieldiss\xc3\xa4, Massachusettsissa._NEWLINE_Vuonna 1994 Iron Sheik kokeili onneaan shoot wrestlingin parissa UWF:ss\xc3\xa4, Japanissa. H\xc3\xa4n h\xc3\xa4visi luovutuksella Yoji Anjohille ajassa 5 min 30 sekuntia.\n_START_SECTION_\nYksitt\xc3\xa4isi\xc3\xa4 esiintymisi\xc3\xa4 (vuodesta 1996 nykyp\xc3\xa4iv\xc3\xa4\xc3\xa4n)\n_START_PARAGRAPH_\nVuoden 1996 lopulla Iron Sheik palasi WWF:\xc3\xa4\xc3\xa4n ja toimi yhdess\xc3\xa4 vanhan vastustajansa Bob Backlundin kanssa Solofa Fatun managerina, joka paini tuolloin nimell\xc3\xa4 Sultan._NEWLINE_Huhtikuun ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 vuonna 2001 j\xc3\xa4rjestetyss\xc3\xa4 WrestleMania X-Seven -tapahtumassa Iron Sheik otti osaa Gimmick Battle Royal -otteluun, jossa oli mukana painit\xc3\xa4hti\xc3\xa4 1980- ja 1990-luvuilta. H\xc3\xa4n voitti, ja yll\xc3\xa4tt\xc3\xa4en yleis\xc3\xb6 hurrasi h\xc3\xa4nelle halveksimisen sijasta. Heti voittonsa j\xc3\xa4lkeen ottelussa mukana ollut Sgt. Slaughter k\xc3\xa4vi Sheikin kimppuun ja onnistui tainnuttamaan h\xc3\xa4net Cobra Clutch -sidontaotteella._NEWLINE_Muutamia vuosia my\xc3\xb6hemmin Iron Sheik jatkoi painimista useissa itsen\xc3\xa4isiss\xc3\xa4 organisaatioissa, ja h\xc3\xa4n tekee satunnaisia esiintymisi\xc3\xa4 viel\xc3\xa4 t\xc3\xa4n\xc3\xa4kin p\xc3\xa4iv\xc3\xa4n\xc3\xa4._NEWLINE_Vuonna 2005 Iron Sheik p\xc3\xa4\xc3\xa4si WWE Hall of Fameen. Tilaisuudessa h\xc3\xa4net esitteli h\xc3\xa4nen vanha kilpailijansa Sgt. Slaughter. 11. kes\xc3\xa4kuuta 2007 h\xc3\xa4n esiintyi RAW:n jaksossa Jimmy Snukan kanssa. 18. kes\xc3\xa4kuuta pidetyss\xc3\xa4 show\xe2\x80\x99ssa h\xc3\xa4n kysyi Vince McMahonin assistentilta Jonathan Coachmanilta, voisiko h\xc3\xa4n perustaa oman haastattelushow\'n, kuten Roddy Piperin Piper\'s Pit tai Brother Loven The Brother Love Show. Coach vastasi sanomalla, ett\xc3\xa4 "pid\xc3\xa4n ajatuksesta ja aion todellakin harkita sit\xc3\xa4 jonkin aikaa". Kyseist\xc3\xa4 show\xe2\x80\x99ta ei kuitenkaan tehty. 13. elokuuta Iron Sheik esiintyi RAW:n jaksossa Madison Square Gardenissa, jossa pidettiin WWE:n versio American Idolista. Sheik asteli alas ramppia, ja samaan aikaan Nikolai Volkoff lauloi Neuvostoliiton hymni\xc3\xa4. 10. maaliskuuta 2008 esitetyss\xc3\xa4 RAW:ssa n\xc3\xa4htiin revansseja aiemmista WrestleManioista. Kyseisess\xc3\xa4 jaksossa Iron Sheik kohtasi yhdess\xc3\xa4 Nikolai Volkoffin kanssa U.S. Express-joukkueen, jota vastaan he ottelivat ensimm\xc3\xa4isess\xc3\xa4 WrestleManiassa. Ennen ottelun alkua Jillian Hall keskeytti heid\xc3\xa4t ja tuli laulamaan Bruce Springsteenin kappaleen Born in the U.S.A._NEWLINE_2. lokakuuta 2009, Smackdownin kymmenvuotisjuhlal\xc3\xa4hetyksess\xc3\xa4, Iron Sheik n\xc3\xa4htiin takahuoneessa v\xc3\xa4ittelem\xc3\xa4ss\xc3\xa4 Sgt. Slaughterin kanssa ja t\xc3\xa4m\xc3\xa4n j\xc3\xa4lkeen auttamassa Hurricane Helmsia._NEWLINE_Viimeisimm\xc3\xa4n kerran Iron Sheik esiintyi RAW:ssa 16. marraskuuta 2009. Ohjelman alussa h\xc3\xa4n oli Roddy Piperin ja Luis Guzm\xc3\xa1nin seurassa ja \xc3\xa4rsyyntyi Hulk Hoganista niin, ett\xc3\xa4 todisti valtaansa Hulk Hogan- ja Iron Sheik -figuureilla.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nNuorena Iron Sheik palveli Iranin asevoimissa kaksi vuotta. H\xc3\xa4nen vanhempi tytt\xc3\xa4rens\xc3\xa4, Marissa Jeanne Vaziri, l\xc3\xb6ydettiin kuolleena asunnostaan 5. toukokuuta 2003, vain 27-vuotiaana. Kuolinsyyksi todettiin tukehtuminen kuristamalla. Marissan poikayst\xc3\xa4v\xc3\xa4 Charles Warren Reynolds tunnusti rikoksen, ja h\xc3\xa4nelle langetettiin tuomio murhasta._NEWLINE_Iron Sheik asuu vaimonsa Carylin kanssa Fayettevilless\xc3\xa4, Georgian osavaltiossa._NEWLINE_1980-luvulla Iron Sheik ansaitsi noin 10\xc2\xa0000\xe2\x80\x9315\xc2\xa0000 dollaria viikossa.'